హైదరాబాదు - చెన్నై హైస్పీడ్ రైలు కారిడార్

హైదరాబాద్ - చెన్నై హై స్పీడ్ రైల్ కారిడార్ అనేది తమిళనాడు రాజధాని చెన్నైని ఆంధ్రప్రదేశ్ రాజధాని అమరావతి ద్వారా తెలంగాణ రాజధాని హైదరాబాద్‌తో కలిపేందుకు ప్రభుత్వం తలపెట్టిన  హై స్పీడ్ రైలు మార్గం. ఇది పూర్తయిన తర్వాత, తూర్పు తీరం వెంబడి భారతదేశ హై స్పీడ్ రైలుమార్గ వ్యవస్థలో కీలకమైన లింకుల్లో ఒకటి అవుతుంది. హైదరాబాదును కలిపే హై స్పీడ్ రైలుమార్గ ప్రాజెక్టులలో ఇది మూడవది. ఈ మార్గం వలన చెన్నై హైదరాబాద్ నగరాల మధ్య ప్రయాణ సమయం ఇప్పుడున్న 12 గంటల నుండి 2.5 గంటలకు తగ్గుతుంది.

అమరావతి మీదుగా వెళ్ళేలా ఈ కారిడార్‌ను మొదట 2024 అక్టోబరులో ఆంధ్రప్రదేశ్ ముఖ్యమంత్రి ఎన్. చంద్రబాబు నాయుడు ప్రతిపాదించాడు. దక్షిణాదిన ఆర్థిక కేంద్రాలైన అమరావతి, బెంగళూరు, చెన్నై, హైదరాబాదుల మధ్య హై-స్పీడ్ రైలు కనెక్టివిటీని అందించాలని కేంద్ర ప్రభుత్వాన్ని అభ్యర్థించాడు. ప్రాజెక్టు ఆమోదం పొందాక, 2026 లో పనులు ప్రారంభమవుతాయని భావిస్తున్నారు.

ఈ కారిడార్ నిర్మాణానికి సుమారు రూ. 1.86 లక్షల కోట్లు ఖర్చు అవుతుందని అంచనా వేసారు.

 దూరం, స్టేషన్లు 
744.57 కిలోమీటర్ల ఈ మార్గం తెలంగాణలో 236.48 కి.మీ. ఆంధ్రప్రదేశ్‌లో 448.11 కి.మీ. తమిళనాడులో 59.98 కి.మీ. ఉంటుంది.

ఈ కారిడార్లో ఉండే స్టేషన్లు - చెన్నై, శ్రీ సిటీ, నాయుడుపేట, నెల్లూరు, కావలి, ఒంగోలు, చీరాల, గుంటూరు, అమరావతి, నందిగామ, కోదాడ, సూర్యాపేట, నల్గొండ, శంషాబాద్, హైదరాబాద్ 

 పొడిగింపులు 
అమరావతి నుండి చెన్నై వరకు ఉన్న కారిడార్ విభాగం, చెన్నై-కోల్‌కతా హై-స్పీడ్ రైలు కారిడార్‌లో భాగం. ఇది ఢిల్లీ, ముంబై, చెన్నై, కోల్‌కతా - ఈ నాలుగు ప్రధాన నగరాలను హై-స్పీడ్ రైలుతో అనుసంధానించే లక్ష్యంతో భారతదేశం చేపట్టిన ప్రతిష్టాత్మక డైమండ్ చతుర్భుజి ప్రాజెక్టులో భాగం. 

 తాజా సమాచారం 
తొలుత గుర్తించిన మార్గానికి తమిళనాడు ప్రభుత్వం కొన్ని మార్పులు చేయాలని సూచించింది. ఆ మేరకు కొత్త మార్గాన్ని గుర్తించి దక్షిణ మధ్య రైల్వే 2025 నవంబరులో తమిళనాడు ప్రభుత్వ ఆమోదం కోసం పంపింది.

 ఇవి కూడా చూడండి 

 భారతదేశంలో హై స్పీడ్ రైలు
 భారతదేశంలోని హైస్పీడ్ రైల్వే లైన్ల జాబితా
 హైదరాబాదు - బెంగళూరు హై-స్పీడ్ రైలు కారిడార్
 చెన్నై - మైసూరు హై-స్పీడ్ రైలు కారిడార్
 ముంబై - హైదరాబాదు హై-స్పీడ్ రైలు కారిడార్

 మూలాలు 

వర్గం:భారతదేశంలో హైస్పీడ్ రైలు మార్గాలు